ಬಿಟಿಎಸ್ ಜಂಗ್ಕುಕ್ ಹೊಸ ಹಾಡು ಬಟರ್ಗಾಗಿ 5 ದಿನ ಉಪವಾಸವಿದ್ರು: ಜಗತ್ತೇ ಗುನುಗುತ್ತಿರುವ ಬಟರ್ ಹಾಡಿನ ರಹಸ್ಯ! ಜನಪ್ರಿಯ ಕೆಪಾಪ್ ಸೆಪ್ಟೆಟ್ ಬಿಟಿಎಸ್ ಸಂಗೀತವು ಜಗತ್ತಿನ ಯುವ ಮನಸ್ಸನ್ನು ಗೆದ್ದಿದೆ. ಬಿಟಿಎಸ್ ಹುಡುಗರ ಶ್ರಮ ಮತ್ತು ಕಠಿಣ ಪರಿಶ್ರಮ ಅವರ ಸಂಗೀತದಲ್ಲಿ ಸಾಮಾನ್ಯವಾಗಿ ಎದ್ದು ಕಾಣುತ್ತದೆ. ಈಗ ಮೇ 21 ರಂದು ಬಿಡುಗಡೆಯಾದ ಬಟರ್ ಎಂಬ ಹಾಡು ಕೂಡ ಈ ಶ್ರಮಕ್ಕೆ ಹೊರತಾಗಿಲ್ಲ. ಬಟರ್ ಸಾಂಗ್ ಈಗಾಗಲೇ ಜಾಗತಿಕವಾಗಿ ಸಖತ್ ಹಿಟ್ ಆಗಿದೆ. ಆದರೆ ಆ ಹಾಡು ಅಷ್ಟು ಸುಲಭದಲ್ಲಿ ಆಗಿಲ್ಲ. ಇದಕ್ಕಾಗಿ ಬಿಟಿಎಸ್ ಬಾಯ್ಸ್ ಸಿಕ್ಕಾಪಟ್ಟೆ ಶ್ರಮಿಸಿದ್ದಾರೆ. ಮೇ 21 ರಂದು ಹಾಡು ಬಿಡುಗಡೆಯಾದ ನಂತರ ಬಿಟಿಎಸ್ ಸೋಶಿಯಲ್ ಮೀಡಿಯಾದಲ್ಲಿ ಲೈವ್ ಸೆಷನ್ ನಡೆಸಿತು. ಬಟರ್ ಚಿತ್ರೀಕರಣದ ತಯಾರಿಗಾಗಿ ಬಿಟಿಎಸ್ನ ಜಂಗ್ಕುಕ್ ಅವರು 5 ದಿನಗಳ ಕಾಲ ಊಟವನ್ನು ಮಾಡದೇ ಈ ಹಾಡಿಗಾಗಿ ಸಿದ್ಧತೆ ನಡೆಸಿದ್ದರು. ಈ ಅಚ್ಚರಿಯ ಅಂಶವನ್ನು ಖುದ್ದು ಜಂಗ್ಕುಕ್ ಬಯಲು ಮಾಡಿದ್ದಾರೆ. ಅಷ್ಟೇ ಅಲ್ಲದೇ ಈ 5 ದಿನಗಳ ಕಾಲ ಅವರು ಕೇವಲ ನೀರನ್ನು ಮಾತ್ರ ಸೇವಿಸುತ್ತಿದ್ದರು ಎಂದು ಹೇಳುವ ಮೂಲಕ ಅವರ ತಂಡದವರಿಗೆ ಅಚ್ಚರಿಯನ್ನುಂಟು ಮಾಡಿದ್ದಾರೆ. ವಾಹ್, ಐದು ದಿನಗಳವರೆಗೆ ಮಾತ್ರ ನೀರು? ಎಂದು ಗ್ರೂಪ್ನ ಸದಸ್ಯರೊಬ್ಬರು ಆಶ್ಚರ್ಯ ವ್ಯಕ್ತಪಡಿಸಿದರು.ಬಟರ್ ಹಾಡನ್ನು ಮೊದಲ ಬಾರಿಗೆ ಮೇ 21 ರಂದು ಪರಿಚಯಿಸಲಾಯಿತು. ಸದ್ಯ ಇಡೀ ಪ್ರಪಂಚದ ಸಂಗೀತ ಪ್ರಿಯರು ಈ ಹಾಡನ್ನು ಗುನುಗುತ್ತಿದ್ದಾರೆ. ಅಷ್ಟರ ಮಟ್ಟಿಗೆ ಈ ಹಾಡು ಜನಪ್ರಿಯತೆ ಗಳಿಸಿದೆ. ಇದು ಅಚ್ಚುಮೆಚ್ಚಿನ ಪ್ಲೇ ಲಿಸ್ಟ್ಗಳಲ್ಲಿ ಸ್ಥಾನ ಗಿಟ್ಟಿಸಿಕೊಂಡಿದೆ.ಈ ಹಾಡು ಬಿಲ್ಬೋರ್ಡ್ ಮ್ಯೂಸಿಕ್ ಅವಾರ್ಡ್ಸ್ ವೇದಿಕೆಯಲ್ಲಿ ಟಿವಿಯ ಮೂಲಕ ಇಡೀ ಜಗತ್ತನ್ನೇ ಆವರಿಸಿಕೊಂಡಿತು. ಬಿಲ್ಬೋರ್ಡ್ನ ಹಾಟ್ 100 ಹಾಡಿನಲ್ಲಿ, ಬಟರ್ ಹಾಡು ಮೊದಲ ಸ್ಥಾನವನ್ನು ತಲುಪುವ ಮೂಲಕ ದಾಖಲೆ ಗಳಿಸಿದೆ. ಇದಲ್ಲದೆ, ಬಟರ್ ಹಾಡು 24 ಗಂಟೆಗಳ ಅವಧಿಯಲ್ಲಿ ಹೆಚ್ಚಿನ ವೀಕ್ಷಣೆಗಳ ದಾಖಲೆಯನ್ನು ತನ್ನದಾಗಿಸಿಕೊಂಡಿದೆ. ಕೇವಲ ಒಂದು ದಿನದಲ್ಲಿ, ಈ ಹಾಡು 113 ಮಿಲಿಯನ್ ವೀಕ್ಷಣೆಗಳನ್ನು ಗಳಿಸಿದೆ. ಕಳೆದ ವರ್ಷ ಆಗಸ್ಟ್ನಲ್ಲಿ ಬಿಡುಗಡೆಯಾದ ಡೈನಮೈಟ್ ನಂತರದ ಎರಡನೇ ಇಂಗ್ಲಿಷ್ ಸಿಂಗಲ್ ಇದಾಗಿದೆ.ಈ ಮಧ್ಯೆ, ಬಿಟಿಎಸ್ ತನ್ನ ಎಂಟನೇ ವಾರ್ಷಿಕೋತ್ಸವದ ನೆನಪಿಗಾಗಿ ಆನ್ಲೈನ್ ಸಂಗೀತ ಕಾರ್ಯಕ್ರಮವನ್ನು ಆಯೋಜಿಸುವುದಾಗಿ ಘೋಷಿಸಿದೆ. ಬಿಟಿಎಸ್ 2021 ಮಸ್ಟರ್ ಸೋವುಝೋ ಎಂದು ಕಾರ್ಯಕ್ರಮಕ್ಕೆ ಹೆಸರಿಡಲಾಗಿದೆ. ಈ ಕಾರ್ಯಕ್ರಮವು ಜೂನ್ 13 ಮತ್ತು 14 ರಂದು ಸಂಜೆ ಕೆಎಸ್ಟಿ 6: 30ಕ್ಕೆ ನಡೆಯಲಿದೆ. ಈ ಮ್ಯೂಸಿಕ್ ಕಾನ್ಸರ್ಟ್ ಈ ವರ್ಷದ ಆರಂಭದಲ್ಲಿ ಆಯೋಜಿಸಿದ್ದ ಕಾನ್ಸರ್ಟ್ ರೀತಿಯೇ ಇರುತ್ತದೆ. ಈ ಕಾನ್ಸರ್ಟ್ ಅನ್ನು ವಿಶ್ವದಾದ್ಯಂತ ARMY ಸದಸ್ಯರಿಗಾಗಿ ಆನ್ಲೈನ್ನಲ್ಲಿ ನೇರ ಪ್ರಸಾರ ಮಾಡಲಾಗುತ್ತದೆ.ಈಗಾಗಲೇ ಕೊರಿಯನ್ ಸಿನಿಮಾ, ವೆಬ್ ಸೀರಿಸ್ಗಳು ಯುವ ಭಾರತೀಯರ ಮನಸ್ಸು ಗೆದ್ದಿದೆ. ಈ ಹಿನ್ನೆಲೆಯಲ್ಲಿ ಬಟರ್ ಕೂಡ ಮೆಲ್ಲ ಮೆಲ್ಲನೇ ನಮ್ಮ ಪ್ಲೇ ಲಿಸ್ಟ್ನಲ್ಲಿ ಸೇರಿಕೊಂಡು ಕುಣಿಸೋದ್ರಲ್ಲಿ ಡೌಟ್ ಇಲ್ಲ.